Agt vas ná moord op boerAgt mans is in hegtenis geneem in verband met die moord op Willie Janse van Rensburg (72) van Odendaalsrus in die Vrystaat. Kapt. Stephen Thakeng, woordvoerder van die polisie, het gesê vier verdagtes is Dinsdag in hegtenis geneem en die ander vier Woensdag. Volgens Thakeng volg die arrestasies na die Valke ŉ wenk ontvang het. Die verdagtes, tussen 21 en 35 jaar oud, sal Vrydag in die Odendaalsrus-landdroshof verskyn. Maroela Media het vroeër berig dat Janse van Rensburg, sy skoondogter, vyf kleinkinders, en ŉ werktuigkundige op 30 Oktober deur gewapende mans op die plaas Nuwejaarsbosch oorval is. Janse van Rensburg was buite op die plaas besig toe die mans hom oorval het. Hy was gewapen en sy aanvallers kon daarin slaag om sy vuurwapen by hom af te neem en hy is drie keer geskiet. Die aanvallers het daarna die werktuigkundige, wat naby die plaashuis in ŉ karavaan bly, aangerand en ook Janse van Rensburg se skoondogter en een van die kleinkinders erg aangerand. Hulle het ŉ aantal selfone, vuurwapens en ŉ onbekende hoeveelheid kontant gebuit en toe met Janse van Rensburg se bakkie van die toneel gevlug. Die bakkie is later verlate opgespoor. Janse van Rensburg se skoondogter het ná die aanval met hom na ŉ hospitaal gehaas, maar hy is met sy aankoms by die hospitaal dood verklaar. Klik hier vir vorige berigte oor die saak.